„Noaptea minții”, „nu cred că cineva sănătos la cap își poate închipui că se poate întâmpla”. Consultantul fiscal Gabriel Biriș, fost secretar de stat la Finanțe, a criticat la intenția guvernului de a va impune firmelor plătitoare de TVA, de la 1 septembrie 2017, să aibă un cont separat „split VAT”, pentru plata taxei pe valoarea adaugată.



„Înțelepciunea poporului nostru este foarte mare. Una din ziceri este graba strică treaba. Chiar și simplul fapt că o măsură atât de importantă se dorește a fi implementată la foc automat arată neseriozitate. (...) Cum îți poți închipui că poți să ieși cu o ordonanță de guvern la mijlocul lui august, luna în care mai toata lumea e în concediu, care să intre în vigoare de la 1 septembrie și toate firmele din România să-și adapteze toate sistemele informatice, să pregătească oamenii, să nu cumva să greșească plata, pentru că sancțiunile sunt severe”, a declarat Gabriel Biriș la emisiunea „În fața ta” de la Digi24.

Consultantul fiscal a vorbit în termeni duri despre proiectul plății defalcate a TVA, despre care a spus că „este noaptea minții”.

„Este practic imposibil. Așa ceva nu cred că cineva sănătos la cap își poate închipui că se poate întâmpla, doar dacă n-ai nici cea mai mică idee de cum funcționează economia. Companiile din România nu au resurse nelimitate pe care să le pună la dispoziția implementării unor invenții la care cineva s-a gândit peste noapte”, a continuat Biriș.

„Hai să presupunem că dumneavoastră aveți un magazin mic. Când vinzi în retail, cea mai mare parte din încasări sunt cash, va trebui să încasezi cash-ul, în fiecare zi să separi principalul de TVA, cât TVA ai colectat, să te duci a doua zi repede la bancă, să depui în două conturi. Timp în care tu fiind un magazin mic care nu ai propria rețea de distribuție, ai niște distribuitori care-ți aduc marfa pe care o platești tot cash pentru că altfel nu ți-o lasă. Plătești marfa, inclusiv TVA-ul, TVA deductibil, dar tu trebuie să depui TVA-ul de la vânzări în cont și după aia să te duci să-l ceri de la ANAF”, a explicat Biriș, care a comentat: „Este noaptea minții”.

În opinia lui Biriș, principala problemă în aplicarea proiectului referitor la plata defalcată a TVA e legată de costurile uriașe pentru implementarea sistemelor informatice, amenzile și cash flow.

El a explicat cum este prevăzut să funcționeze sistemul „split TVA” și a arătat că pentru implementarea lui firmele vor fi nevoite să facă investiții pentru schimbarea soluției informatice.

„Să presupunem că ești o firmă de utilități, sau o firmă de telecomunicații cu milioane de clienți. Îți vin banii de la clienți, plăție îți vin secundă de secundă de la clienți. Tu trebuie să-ți adaptezi sistemele informatice, să țină evidența acestor plăți, să le separe în două, TVA și principal, poate uneori și mai multe cote de TVA, să transferi în contul de TVA TVA-ul aferent încasărilor de la clienți. Nu numai asta, trebuie să ții și evidența plăților. Trebuie să-ți modifici complet soluția informatică, tot”, a spus Biriș.

Fostul secretar de stat spune că marile companii de utilități cu care a discutat și care și-au făcut o evaluare a costurilor presupuse de aplicarea noii măsuri ar avea nevoie de o perioadă de un an și cheltuieli de un milion de euro.

„Dacă vă uitați la nota de fundamentare a acestei propuneri de ordonanță de guvern la impactul asupra mediului de afaceri știți ce scrie? „Nu este cazul””, a mai spus Biriș.

Întrebat cum i-ar spune premierului că e greșită aprobarea acestei ordonanțe Biriș a spus: „Eu sper că auzindu-ne acum, vorbind despre toate problemele astea de care n-au vrut sa audă până săptămâna trecută, poate le dă Dumnezeu mintea cea de pe urmă și o trec și pe asta la „discutate și uitate””.

În opinia lui, pentru a reduce evaziunea fiscală autoritățile ar putea să pună în practică proiectul de introducere a caselor de marcat cu memorie fiscală, proiect blocat în continuare la ANAF.

Emisiunea „În fața ta” moderată de Claudiu Pândaru și Florin Negruțiu poate fi urmărită de luni până joi la Digi24 începând de la ora 22:30.

